নোটবন্দি নিয়ে ভোগান্তির উপর ভোগান্তি। ক’দিন আগেই মধ্যপ্রদেশে একাধিক ব্যক্তি এটিএম থেকে ২০০০ টাকার নোট পাওয়ার পরে দেখেন তাতে গাঁধীজির ছবিই নেই। এ বার ৫০০ টাকার নোটে মিলল আরও মারাত্মক ভুল।
মঙ্গলবার মধ্যপ্রদেশের খারগোন জেলার একটি এটিএম থেকে নতুন ৫০০ টাকার নোট পান এক ব্যক্তি যার এক দিকে কিছুই ছাপা নেই। একেবারে সাদা। হেমন্ত সোনি নামে ওই ব্যক্তি একটি রাষ্ট্রায়ত্ত্ব ব্যাঙ্কের এটিএম থেকে ১ হাজার ৫০০ টাকা তোলেন। তিনটি ৫০০ টাকার নোট পান তিনি। এর মধ্যে দু’টি নোটের একটি দিক সম্পূর্ণ সাদা। কোনও কিছুই ছাপা নেই। বুধবার, তিনি সংশ্লিষ্ট ব্যাঙ্কে গিয়ে অভিযোগ জানান। ব্যাঙ্ককর্মীরা ওই দু’টি নোট নিয়ে তার বদলে সঠিক ছাপের নোট ফিরিয়ে দেন। 

এই সেই বিচিত্র নোট।
ব্যাঙ্কের দাবি, রিজার্ভ ব্যাঙ্ক অফ ইন্ডিয়া থেকেই ওই এক দিকে ছাপা নোট তাদের কাছে এসেছে। ওই ব্যাঙ্কের সংশ্লিষ্ট শাখার পক্ষে সংবাদসংস্থা পিটিআইকে জানানো হয়েছে, ‘এটি ছাপার ভুল। এখন এটিএমে টাকা ভরার সময়ে সব নোট পরীক্ষা করে নেওয়া হচ্ছে।’
আরও পড়ুন
নোট বাতিলের দ্বিতীয় দফা, কেরানি থেকে কোটিপতি— সবার আতঙ্ক বাড়ালেন মোদী
নতুন নোটে নতুন বিভ্রান্তি! উধাও গাঁধীর ছবি